
1. Ընթացիկ իրավիճակը և իրավական ակտի ընդունման անհրաժեշտությունը
1. Հայաստանի Հանրապետությունում վերջին տասնամյակի ընթացքում ձևավորվել և զարգացել են տեխնոլոգիական կարողություններ ինտեգրալ սխեմաների նախագծման, ծրագրային ապահովման մշակման և տեղեկատվական տեխնոլոգիաների ոլորտներում։ Ռոբոտաշինության և արհեստական բանականության հատման ուղղությունը՝ ֆիզիկական արհեստական բանականությունը (Physical AI), արագ զարգացող տեխնոլոգիական ուղղություն է, որի զարգացման համար Հայաստանի՝ մաթեմատիկայի, ֆիզիկայի և ճարտարագիտության ոլորտներում առկա կրթական և գիտական ներուժը, ինչպես նաև միջազգային մասնագիտական ցանցերի ներգրավման հնարավորությունները կարող են հիմք հանդիսանալ համապատասխան գիտահետազոտական և կրթական կարողությունների զարգացման համար։
2. «բա-ԳԻՆ - Գիտությունների և Արհեստական Բանականության Կենտրոն» հիմնադրամը (ARCS.ai) ստեղծվել է Հայ Մշակութային և Գիտական Ընկերակցության (ASOF) նախաձեռնությամբ՝ Հայաստանում կրթական, գիտահետազոտական և զարգացման (R&D) գործունեության խթանման նպատակով։ Հիմնադրամը գործունեություն է իրականացնում Ինժեներական քաղաքում, իսկ ծրագրերի շրջանակում կրթական և հետազոտական գործունեություն է իրականացվում նաև Հայաստանի ամերիկյան համալսարանում, Երևանի պետական համալսարանում և Հայաստանի ազգային պոլիտեխնիկական համալսարանում։ Հիմնադրամը համագործակցում է Հայաստանի ամերիկյան համալսարանի, Երևանի պետական համալսարանի և Հայաստանի ազգային պոլիտեխնիկական համալսարանի հետ։ Հիմնադրամի գործունեությունը ներառում է մաթեմատիկայի, ռոբոտատեխնիկայի և արհեստական բանականության ոլորտներում կրթական և հետազոտական նախաձեռնությունների իրականացումը։ 
2025 թվականի աշնանը տարբեր համալսարաններում իրականացվել է 9 դասընթաց՝ շուրջ 80 ուսանողի մասնակցությամբ՝ անվճար հիմունքներով։ Ստեղծվել է ռոբոտատեխնիկայի ուսուցման լաբորատորիա, իսկ դասավանդման և հետազոտական գործունեության համար համապատասխան լաբորատոր կարողություններ են օգտագործվում Հայաստանի ազգային պոլիտեխնիկական համալսարանում և Հայաստանի ամերիկյան համալսարանում։ Ծրագրի մեկնարկին Հիմնադրամի գործունեության իրականացման համար ներգրավված են վարչական, կրթական և հետազոտական մարդկային ռեսուրսներ, այդ թվում՝ երկարաժամկետ և կարճաժամկետ հիմունքներով ներգրավվող գիտնականներ, դասախոսներ և դասախոսների օգնականներ։ Ծրագրում ներգրավվող երեք գիտնականների գիտական գործունեության արդյունքներով 2025 թվականից ի վեր միջազգային գիտական ամսագրերում և գիտաժողովներում հրապարակվել է առնվազն 13 գիտական աշխատանք։ Հիմնադրամը նախատեսում է ընդլայնել միջազգային գիտնականների ներգրավումը՝ տարեկան կարճաժամկետ հիմունքներով ներգրավելով նաև արտերկրում մասնագիտական գործունեություն իրականացնող գիտնականների և հետազոտողների։ 
3. Ֆիզիկական արհեստական բանականության ոլորտում առկա ներուժի հետագա զարգացումը պահանջում է համապատասխան գիտահետազոտական մարդկային ներուժի ձևավորում, կայուն ֆինանսավորում, երկարաժամկետ և կարճաժամկետ հիմունքներով բարձր որակավորում ունեցող գիտնականների ու հետազոտողների ներգրավում, ինչպես նաև ժամանակակից հետազոտական և տեխնոլոգիական ենթակառուցվածքների զարգացում։ Սույն ծրագրի նպատակն է նպաստել Հայաստանի Հանրապետությունում ֆիզիկական արհեստական բանականության ուղղությամբ գիտահետազոտական, կրթական և տեխնոլոգիական կարողությունների զարգացմանը և երկարաժամկետ ինստիտուցիոնալ հիմքերի ձևավորմանը՝ բուհերի, գիտական կազմակերպությունների, մասնավոր հատվածի և միջազգային մասնագիտական ցանցերի համագործակցության միջոցով։
 Ռոբոտաշինության և արհեստական բանականության հատման ոլորտը (Physical AI) դարձել է ռազմավարական նշանակություն ունեցող տեխնոլոգիական ուղղություն՝ ազգային անվտանգության, տնտեսական մրցունակության և հանրային ծառայությունների արդիականացման տեսանկյունից։ Հայաստանն ունի մաթեմատիկայի, ճարտարագիտության և համակարգչային գիտությունների ոլորտներում պատմական ավանդույթ և արագորեն զարգացող տեղեկատվական տեխնոլոգիաների ոլորտ, սակայն ռոբոտաշինության և արհեստական բանականության հատման կետում մասնագիտացված հետազոտական ներուժի բացակայությունը սահմանափակում է երկրի կարողությունը՝ ստեղծելու միջազգայնորեն մրցունակ գիտական արդյունքներ և տեխնոլոգիաներ։ Ակադեմիական և արդյունաբերական համագործակցությունը մնում է հատվածական, ինչը նվազեցնում է հետազոտական գործունեության առևտրայնացման ներուժը։    Հայ Մշակութային և Գիտական Ընկերակցության (ՀՄԳԸ/ASOF) նախաձեռնությամբ հիմնադրված «բա-ԳԻՆ - Գիտությունների և Արհեստական Բանականության Կենտրոն» հիմնադրամը (ARCS.ai) ստեղծել է նախնական ենթակառուցվածք և գործող կապեր տեղական համալսարանների հետ (Հայաստանի ազգային պոլիտեխնիկական համալսարան,, Երևանի պետական համալսարան,Հայաստանի ամերիկյան համալսարան Հայկական կենսաինֆորմատիկայի ինստիտուտ), սակայն դրա ընդլայնումն ու ինստիտուցիոնալացումը՝ հատկապես ֆիզիկական արհեստական բանականության (ռոբոտաշինություն և ԱԲ ինտեգրում) ուղղությամբ, պահանջում է պետական աջակցություն և պետություն-մասնավոր հատված համագործակցության կայուն շրջանակ։ 
Հիմնադրամի ներկայիս գործունեությունը ապահովված է ՀՄԳԸ-ի շուրջ 370 գիտնականից բաղկացած միջազգային ցանցի, այդ թվում՝  երեք Նոբելյան դափնեկրի և աշխարհի լավագույն 100 համալսարաններից 76 գիտնականի ներգրավման հնարավորությամբ։ Ընթացիկ իրավական ակտի ընդունումը անհրաժեշտ է՝ ապահովելու ծրագրի պետական ճանաչումը, ֆինանսավորման կայունությունը և կառավարության ներկայացվածությունը հիմնադրամի կառավարման մարմիններում:
2. Կարգավորման նպատակը և բնույթը
Կարգավորման նպատակն է հաստատել ֆիզիկական արհեստական բանականության ուղղությամբ գործող յոթնամյա ծրագիրը, որը միավորում է հրավիրյալ և երկարաժամկետ գիտնականների ներգրավումը, կրթական ծրագրերի մշակումը տեղական համալսարանների հետ համագործակցությամբ, ժամանակակից հետազոտական լաբորատորիաների ստեղծումը և արդյունաբերական գործընկերությունների ձևավորումը։ 
3. Ակնկալվող արդյունքները
Կրթված մասնագետներ. 7-ամյա հորիզոնում շուրջ 265 բակալավրիատի, 78 մագիստրատուրայի (այդ թվում՝ 62 ավարտող) և 21 դոկտորանտուրայի (այդ թվում՝ 6 ավարտող) շրջանավարտ, ընդհանուր առմամբ շուրջ 330 շրջանավարտ ռոբոտաշինության և արհեստական բանականության ոլորտներում։
Գիտական կրիտիկական զանգված. 3 մշտական ավագ գիտնական, 12+ հետդոկտորական հետազոտող և 60+ կարճաժամկետ այցելու գիտնական՝ ընդգրկելով 10+ երկիր։
Հետազոտական արդյունքներ. 20 և ավելի հրապարակում բարձր վարկանիշ ունեցող միջազգային պարբերականներում և գիտաժողովներում, առնվազն 2 գյուտի արտոնագիր/գյուտի կարճաժամկետ արտոնագիր, 14 միջազգային գիտաժողով/աշխատաժողովի կազմակերպում։
Ֆինանսավորման ներգրավում. 10 և ավելի միջազգային դրամաշնորհային հայտ, առնվազն 2 խոշոր դրամաշնորհի ապահովում։
Ձեռնարկատիրական ազդեցություն. առնվազն 5 ստարտափ/սփին-օֆֆ ընկերության ձևավորում շրջանավարտների կամ այցելուների հիմքով։
Երկու ժամանակակից ռոբոտաշինական լաբորատորիայի ստեղծում՝ Հայաստանի ազգային պոլիտեխնիկական համալսարանում և գործընկեր համալսարաններից մեկում, ինչպես նաև Firebird նախաձեռնության GPU ենթակառուցվածքից օգտվելու հնարավորության ապահովում։

4. Ֆինանսական ազդեցությունը
Ծրագրի ընդհանուր ներդրումը կազմում է շուրջ 4,828 մլրդ ՀՀ դրամ 7 տարվա ընթացքում, որը հատկացվելու է գիտական անձնակազմին, հետազոտական ենթակառուցվածքներին, լաբորատոր սարքավորումներին, կրթական ծրագրերին և միջազգային համագործակցությանը։ 
 Ծրագրի տնտեսական ազդեցությունը գնահատվել է ծախսեր-օգուտներ վերլուծության մեթոդով՝ Եվրոպական հանձնաժողովի ներդրումային ծրագրերի ծախսեր-օգուտներ վերլուծության ուղեցույցի (2014) և Միացյալ Թագավորության Գանձապետարանի «Կանաչ գրքի» (2022) մոտեցումներին համապատասխան։ Գնահատումն իրականացվել է ազգային տնտեսության տեսանկյունից՝ 5% զեղչման դրույքով և 20-ամյա հաշվարկային ժամանակահատվածով, իսկ 20-րդ տարուց հետո շարունակվող օգուտները հաշվառվել են որպես մնացորդային արժեք։ Հաշվարկում ներառվել են միայն այն օգուտները, որոնք առանց ծրագրի չէին ստեղծվի, մասնավորապես՝ շրջանավարտների աշխատավարձային հավելավճարի միայն ծրագրին վերագրելի մասը՝ հաշվի առնելով Հայաստանում աշխատանքի մնացող մասնագետների մասնաբաժինը, ինչպես նաև նորաստեղծ ընկերությունների ավելացված արժեքը՝ աշխատուժի այլընտրանքային արժեքը հանելուց հետո։ Միջազգային դրամաշնորհներով ֆինանսավորվող ծախսերը չեն դիտարկվել որպես ՀՀ տնտեսության ծախս։
Ծրագրի օգուտները գնահատվել են չորս ուղղությամբ՝ մարդկային կապիտալի ձևավորում, տեխնոլոգիաների առևտրայնացում ծրագրից ծնված (սփին-օֆֆ) ընկերությունների միջոցով, արդյունաբերական գործընկերներին մատուցվող հետազոտական ծառայություններ և հետազոտական գործունեությունից գիտելիքի տարածման արդյունքներ։
Բազային սցենարով ծրագրի օգուտների ներկա արժեքը կազմում է 4,687 մլրդ ՀՀ դրամ, իսկ տնտեսական ծախսերի ներկա արժեքը՝ 3,747 մլրդ ՀՀ դրամ։ Տնտեսական զուտ ներկա արժեքը դրական է և կազմում է 939,9 մլն ՀՀ դրամ, օգուտներ/ծախսեր հարաբերակցությունը՝ 1,25, իսկ տնտեսական ներքին եկամտաբերության դրույքը՝ 8,1%՝ գերազանցելով 5% զեղչման դրույքը։ Կառավարության ֆինանսավորման յուրաքանչյուր դրամի հաշվով ծրագիրը ՀՀ տնտեսության համար ստեղծում է 2,38 դրամ օգուտ։ Օգուտների 40,2%-ը բաժին է ընկնում մարդկային կապիտալի ձևավորմանը, 15,4%-ը՝ սփին-օֆֆ ընկերություններին և արդյունաբերական համագործակցությանը, 44,3%-ը՝ գիտելիքի տարածման արդյունքներին։ 
Ծրագրի իրականացման 7 տարիների ընթացքում ՀՀ-ում կկատարվի բյուջեի շուրջ 71%-ը (3,413 մլրդ ՀՀ դրամ), որը, ներառյալ անուղղակի և ինդուկցված ազդեցությունները, կապահովի շուրջ 4,44 մլրդ ՀՀ դրամ համախառն ներդրում ՀՆԱ-ում (3,92–5,12 մլրդ ՀՀ դրամ միջակայքում)։ Այս ցուցանիշը բնութագրում է ծրագրով պայմանավորված տնտեսական ակտիվության ծավալը և չի ավելացվում ծախսեր-օգուտներ վերլուծության արդյունքին։ Եկամտային հարկի և շրջանառության հարկի ուղղակի մուտքերի միջոցով Կառավարության ներդրման ներկա արժեքի շուրջ 25%-ը կվերադառնա պետական բյուջե (ավելացված արժեքի հարկը հաշվարկում ներառված չէ)։
Ծրագրի տնտեսական ազդեցության հիմնական ցուցանիշները
	Ցուցանիշ
	Բազային գնահատական
	Զգայունության միջակայք

	Ընդհանուր 7-ամյա ներդրում
	4,828 մլրդ ՀՀ դրամ
	-

	որից՝ Կառավարության համաֆինանսավորում
	2,414 մլրդ ՀՀ դրամ (50%)
	-

	Օգուտների ներկա արժեք
	4,687 մլրդ ՀՀ դրամ
	-

	Տնտեսական ծախսերի ներկա արժեք
	3,747 մլրդ ՀՀ դրամ
	-

	Տնտեսական զուտ ներկա արժեք
	939,9 մլն ՀՀ դրամ
	-

	Օգուտներ/ծախսեր հարաբերակցություն
	1,25
	0,98–1,46

	Օգուտ Կառավարության ֆինանսավորման 1 դրամի հաշվով
	2,38 դրամ
	1,86-2,77 դրամ

	Համախառն ներդրում ՀՆԱ-ում (1–7-րդ տարիներ)
	4,44 մլրդ ՀՀ դրամ
	3,92-5,12 մլրդ ՀՀ դրամ

	Ուղղակի հարկային մուտքերով վերադարձ բյուջե
	Կառավարության ներդրման 25%
	-


Զգայունության միջակայքը համապատասխանում է Մոնտե Կառլո մոդելավորման 10-րդ և 90-րդ պերցենտիլներին։

5. Նախագծի մշակման գործընթացում ներգրավված ինստիտուտները
Նախագիծը մշակվել է «Նորարարության հայկական» հիմնադրամի կողմից` ՀՀ կրթության, գիտության, մշակույթի և սպորտի և ՀՀ բարձր տեխնոլոգիական արդյունաբերության և արհեստական բանականության նախարարությունների հետ համագործակցությամբ:

6. Կապը ռազմավարական փաստաթղթերի հետ
Նախագիծն ուղղակիորեն բխում է՝
· Հայաստանի Հանրապետության կառավարության 2026-2031 թվականների ծրագրից և բարձր տեխնոլոգիաների ոլորտում իրականացվող պետական քաղաքականությամբ սահմանված՝ գիտելիքահեն և բարձր արտադրողականությամբ տնտեսության զարգացման, բարձր տեխնոլոգիաների ոլորտի կայուն աճի, որակյալ մասնագիտական ներուժի ձևավորման և ներգրավման, նորարարության և գիտահետազոտական գործունեության խթանման, ինչպես նաև բարձր տեխնոլոգիական ընկերությունների աճի և միջազգային մրցունակության բարձրացման նպատակների իրականացմանը։
· «Հայաստանի վերափոխման մինչև 2050 թվականի ռազմավարության» Մեգանպատակ 1-ից (Կիրթ և կարողունակ քաղաքացի, ժողովուրդ) և Մեգանպատակ 15-ից (Գիտելիքահենք Հայաստան)
· 29 հունվարի 2026 թվականի N 113-Լ որոշման «ՀՀ գիտության ոլորտի զարգացման մինչև 2030 թվականի ռազմավարական ծրագրի» առաջադեմ տեխնոլոգիաների, արհեստական բանականության և հետազոտական ենթակառուցվածքների զարգացմանն ուղղված առաջնահերթություններից
· [bookmark: _heading=h.nedvllat5lxs]Հայաստանի տնտեսական և ինստիտուցիոնալ վերափոխման դոկտրինի՝ մարդկային կապիտալի զարգացում և գիտելիքահենք տնտեսության ձևավորման նպատակից
· Շրջանառության մեջ գտնվող «Հայաստանի Հանրապետության բարձր տեխնոլոգիական ոլորտի զարգացման 2026–2033 թվականների ռազմավարական ծրագրի» 1.5 (միջազգային գիտնականների ներգրավում սփյուռքի ցանցերի միջոցով) և 2.2 (բուհերում համաֆինանսավորվող հետազոտական լաբորատորիաներ) ենթածրագրերից:
